Ego Milo, dominus Noeriorum, notum facio omnibus presentes litteras inspecturis, quod ego, pro salute animæ meæ et antecessorum meorum, et pro anniversario bonæ memoriæ Milonis, quondam domini Noeriorum, patris mei et meo, in ecclesia Fonteneti annuatim in perpetuum faciendo, laudavi, approbavi et concessi, tanquam dominus feodi, dictæ ecclesiæ Fonteneti et fratribus ibidem Deo servientibus, quidquid iidem fratres et eorum predecessores acquisierunt in territorio de Solenge, de feodo meo, in terris et pratis, sicut inferius annotantur: Videlicet, in Campo-Marcheboe, sex jornalia; in campo magistri Thomæ, quatuor jornalia; in campo Dominæ Floride, tria jornalia; in campo de Fornet, duo jornalia; item subtus le Fornet, sex jornalia; item in loco qui dicitur a l’Espine, duo jornalia; item in campo Andreæ, dicti Quatre-eus, septem jornalia; in campo Athonis, duo jornalia; in campo prope abbatiam Sancti-Martini, duo jornalia; in campo Johanis de Die, sex jornalia; in campo dou Codroy, octo jornalia; item au Codroy, tria jornalia quæ sunt ou costal; item duæ sceaturæ prati quæ fuerunt Athonis de Tornodoro, dicti Strabonis. Hæc autem omnia quæ prædicta sunt, sunt in mea custodia, nec dicti Fontenetenses sub alterius dominii custodia ponere poterunt; sed in custodia mea et heredum meorum in perpetuum remanebunt. In cujus rei perpetuam firmitatem, robur ac testimonium, presentes litteras tradidi sepedictis Fontenetensibus sigilli mei munimine roboratas. Actum, anno Domini Mº CCº LV, mense aprili.